Сопран

**Сопран** (од ит. *sopra,* прейґа, ит. *Soprano*, нєм. *Sopran*)  то найвисши женски глас. Тонски розпон сопрана найчастейши од  *c¹* по *а²* а професийни шпиваче маю и ширши розпон (дияпазон) и по *c³*. Постоя вецей файти сопранского гласу у зависносци од їх моци и фарби гласу, як и типу улоги хтору маю и шпиваю напр. у опери. 

Вираз сопран ше одноши на женски глас, без огляду же исту висину тона можу досцигнуц и хлапци лєбо одроснути хлопски шпиваче (хтори нє мутираю). Хлопи  оможлївюю таке шпиванє хаснуюци технїку фалсета. Таки шпиваче ше наволую контратенори.

Найвисши записани шпивани тон у музичней литератури то *f³* у ариї Кралїца ноци зоз Моцертовей опери *Чаривна пищалка*. Чежко мож найсц таки сопран хтори може долапиц и одшпивац тот високи тон.

Постоя вецей подзелєня сопранского гласу:

## Колоратурни сопрани
Сопран хтори попри широкого розпону гласу ма рухомосц, верткосц, гибкосц. Може зоз лєгкосцу виводзиц велї музични нотни бравури и прикраски (мелизми). Таки глас ше наволує колоратурни сопран.
* Лирски колоратурни сопрани то шпивачки зоз барз рухомим, вертким гласом, схопни у горнїм реґистру одшпивац швидку и пременлїву мелодию (колоратуру). Познати лирски колоратурни сопрани: Кетлин Битл, Натали Десей, Дияна Дамрау, Суми Джо, Луция Поп и Беверли Силс, Мария Калас, Монсарет Кабалє, Квитка Цисик и други. Приклад лирского колоратурного сопрану и Беверли Силс зоз насловну улогу у опери *Линда зоз Шамония*.
* Драмски колоратурни сопрани то шпивачки хтори способни одшпивац швидки музични пасажи у високим реґистру, алє зоз моцнєйшим, богатшим и емотивнєйшим гласом. Їх типични шпивацки реґистер  од тона * b * у малей октави. Найпознатши драмски колоратурни сопрани то: Джоан Садерленд, Радмила Бакочевич, Кристина Дойтеком, Едита Ґруберова, Мария Калас, Джун Андерсон и Еда Мозер. Приклад драмского колоратурного сопрану то Джоан Садерленд, зоз насловну улогу у опери *Лукреция Борджия*.

Спинито сопран (ит. *Spinito soprano -* ґурнути сопран) ма шветлу фарбу и висину тонох лирского сопрану, алє може зоз лєгкосцу шпивац и драмски ариї. Прето тот глас часто припада и драмскому и лирскому гласу. Приклад спинито сопрану то Леонтина Прайс у насловней улоги у опери *Тоска*. Познати оперски шпивачки спинито сопрана то: Рената Тебалди, Леонтина Прайс, Зинка Миланов, Радмила Бакочевич.

## Субрет
Субрет (франц. *Soubrette-*кокета)  лєбо характерни сопран (нєм. *Charaktersopran*)  то слово, назва зоз хтору ше означує тип оперскей улоги и характеристични глас зоз хторим толкує и дочарює улогу у дїлу. То лєгки глас шветлей, отвореней фарби, просековей висини гласу, без швидких шпивацких прикраскох (колоратурох).«Лєгки глас» нє значи же тоти шпивачки маю слаби глас, напроцив, маю моцни глас прето же у каждей улоги у опери нєобходно у даєдней часци дїла надвладац звук оркестри лєбо и хору. Велї млади шпивачки започинаю кариєру зоз субрет улогами, алє як поставаю  гласовно узретши,  преходза до другей файти сопрану. Їх типични шпивацки реґистер  од тона  *c1* по *d3*. Приклад за улогу субрет тo Дон Апшо  улога Сузани у опери *Фиґарова женїдба*.

Нє постоя шпивачки хтори специялизовани лєм за таки тип улогох. Шпиваю їх и лирски сопрани, лєбо колоратурни мецосопрани.

Ирина Давосир Матанович  наша перша руска оперска шпивачка, сопран, примадона Сербского народноги театру у Новим Садзе. Єдна з найуспишнєйших повойнових руских уметнїкох у обласци музичней култури котра досягла найвисши професийни уровень и єдна од познатих интерпретаторох рускей, українскей и сербскей шпиванки. Попри оперских улогох, Ирина Давосир Матанович наступала з успихом и на концертох, з ариями и шпиванками В. А. Моцарта, Ф. Шуберта, Р. Шумана, Й. Брамса, С. Рахманїнова, П. И. Чайковского,  А. Дворжака, П. Коньовича, К. Барановича, Ивана Ковача и других, як домашнїх так и иножемних композиторох.

## Улоги сопранох у класичних оперох

* Винченцо Белини: Норма (*Норма*)·
* Жорж Бизе: Микаела (*Кармен*)

* Александaр Бородин: Ярославна (*Княз Иґор*)

* Рихард Ваґнер: Изолда (*Тристан и Изолда*), Зиґлинда и Брунґилда (*Валкира*), Елза (*Лоенґрин)*

* Дюзепе Верди: Дїлда (*Риґолето*), Виолета (*Травията*), Аида (*Аида*), Дездемона (*Отело*), Леонора (*Трубадур*), панї Макбет (*Макбет*), Абигайл (*Набуко*)

* Георґ Фридрих Гендл: Клеопатра (*Юлиє Цезар у Єгипту*)

* Михаил Ґлинка: Антонида (*Живот за цара* - *Иван Сусанїн*), Людмила (*Руслан и Людмила*)
* Шарл Ґуно: Марґарита (*Фауст*), Дюлиєта (*Ромео и Дюлиєта)*

* Антонин Дворжак: Русалка (*Русалка*)

* Ґаетано Доницети: Лучия (*Лучия од Ламермура*), Мария Стюарт (*Мария Стюарт*)

Моцарт: Сузана (*Фиґарова женїдба*), Черлина (*Дон Жуан*), Памина, *Кралїца ноци*  (*Чаробна пищалка* за колоратурни сопран) 

* Сеґей Прокофєв: Наташа Ростова (*Война и мир*)

* Дякомо Пучини: Манон (*Манон Леско*), Мими (*Богеми*), Тоска (*Тоска*)

* Антон Рубинштайн: Тамара (*Демон*)

* Петро Илїч Чайковски: Татяна (*Евґений Онєґин*), Лиза (*Пикова дама*)

## Улоги  сопранох у оперетох и мюзиклох

* Йоган Штраус: Розалинда, Адел (*Шлєпи миш*)
* Имре Калман: Силва *(Княгиня чардаша*)

## Литература
* Соловьёв Н.Ф. Голос, в вокальной музыке
 Словарь Брокгауза и Ефрона 
в 86 т. (82 т. и 4 доп.). — СПб., 1890—1907. 

## Вонкашня вяза
* Люпка Рац-сопран, оперска шпивачка, часц зоз опери Травията
* Люпка Рац-сопран, оперска и камерна шпивачка, Лучия Ламермур знїмок You tube

## Референци

Катеґория:Музика


Катеґория:Файти шпивацких гласох
Катеґория:Шпиванє
Катеґория:Сценска уметносц